Man op lughawe vas oor miljoene rande kontant | Maroela Media
'n 38-jarige man is Woensdagmiddag by die Kaapstadse lughawe in hegtenis geneem nadat hy in besit gevind is van twee tasse vol buitelandse valuta ter waarde van miljoene rande.
Kapt. Lloyd Ramovha, woordvoerder van die Valke, het gesê die man, glo 'n inwoner van Pietermaritzburg, was op pad om 'n vlug na Dubai in die Verenigde Arabiese Emirate (VAE), te haal. Doeanebeampte het beslag gelê op die twee tasse waarin buitelandse valuta en rande ter waarde van meer as R10 miljoen was.
Lede van die Valke se eenheid vir ernstige misdade is na die toneel ontbied en die man is in hegtenis geneem. Hy sal na verwagting vandag in die Bellville-landdroshof verskyn in verband met oortreding van die Wet op Doeane en Aksyns.
Brig. Neil Oliver, waarnemende provinsiale hoof van die Valke, het gesê die ondersoek sal aan die lig bring waar die geld vandaan kom. "Ons kan nie die moontlikheid uit die weg ruim dat ons dalk tydens die ondersoek onwettighede sal onthul nie," het hy gesê.
Dankie vir die goeie diens – stadig maar seker word al die korrupsie en bedrog uitgeroei.
Hopelik sal die ondersoek insluit of die man enigsins met die Zuptas verbind is.
Ek gaan weer vra is dit dan n oortreding om n groot aantal kontant te hê en indien so wat is groot,is daar dalk n kundige op die gebied wat antwoorde kan verskaf?
Kan nie die Guptas wees nie.
Hulle gebruik 'n ander vliegtuig met hooggeplaastes aan boord en wat vanaf Waterkloof vlieg om hulle geld te vervoer!